## El Departament de l’Hospital General Universitari d’Elx reforça el seu personal durant les festes de la Nit de l’Albà i la Nit de la Roà

*** L’hospital il·licità treballarà de manera coordinada amb la Unitat de Cremats de l’Hospital General d’Alacant
* El dispositiu especial de reforç serà en Oftalmologia, Traumatologia, UCI, Urgències, Cirurgia Plàstica i Esterilització
* També es reforçaran el Punt d’Atenció Sanitària d’Altabix i els punts d’atenció continuada de Santa Pola i l’Altet**

L’Hospital General Universitari d’Elx reforçarà el personal durant les festes de la Nit de l’Albà i la Nit de la Roà com a mesura preventiva davant la possible arribada de pacients per a rebre assistència per cremades i una altra classe de lesions.

D’esta manera, per a les nits del 13 al 14 i del 14 al 15 d’agost, l’Hospital General Universitari incrementarà alguns dels seus servicis. En el cas d’Oftalmologia, es comptarà amb un resident i un adjunt més, Traumatologia reforçarà el seu equip habitual amb tres metges i la Unitat de Mà, amb un especialista addicional per a atendre qualsevol emergència.

L’hospital també tindrà preparats dos equips d’infermeria per a atendre eixes dos nits i un quiròfan addicional si és necessari.

En dies posteriors, el Departament habilitarà també, si és necessari, una consulta específica d’Oftalmologia a l’hospital, dotada amb un adjunt i un auxiliar d’infermeria, per a realitzar revisions de pacients amb afeccions oculars per ús de pólvora o per traumatismes, i seguidament les revisions les realitzarà l’equip d’Oftalmologia de guàrdia.

El matí del 15 d’agost s’obrirà Esterilització amb dos auxiliars d’infermeria per a preparar material en cas que hi haja necessitat. Per la seua part, l’UCI reforçarà el seu equip amb un facultatiu i un resident els dies 13, 14 i 15.

Per la seua banda, el Servici d’Urgències, que eixa nit atén habitualment esta classe de pacients, es reforça amb un adjunt de Traumatologia més durant la nit del 13, que se suma a l’equip habitual. Quant al personal d’Infermeria, el servici també comptarà, tant en la nit del 13 com en la del 14, amb un infermer i un auxiliar més.

Este pla de reforç compta també amb un cirurgià plàstic que es trobarà localitzat per a atendre aquells pacients que ho necessiten. Cal destacar que l’Hospital treballarà de manera coordinada amb la Unitat de Cremats de l’Hospital General d’Alacant i que hi ha un protocol d’actuació elaborat a este efecte. A més, s’obrirà una consulta específica de cirurgia plàstica el dia 16 per a continuar atenent pacients.

**Personal no sanitari**

Quant al personal no sanitari, hi haurà un zelador més de guàrdia en Urgències durant la nit del 13 i dos més en la del 14. Per la seua banda, Informàtica també es reforçarà amb un dels seus professionals, que es trobarà localitzat les dos nits.

En Urgències s’incrementarà el personal amb un administratiu en Admissió i una persona de neteja i una altra de seguretat les dos nits.

**Punts d’atenció sanitària**

Per la seua banda, en el Punt d’Atenció Sanitària (PAS) d’Altabix presten servici habitualment tres metges i dos infermers, i es reforçarà amb un metge i un infermer més eixos dies.

El Punt d’Atenció Continuada (PAC) de Santa Pola funcionarà com habitualment amb dos metges i dos infermers els dies 13 i 14 i 15.

A més, el Centre Salut de l’Altet té atenció 24 hores tot l’any i prestarà atenció d’urgències a pacients de l’Altet, Els Arenals del Sol, Torrellano, Valverde i Balsares, i atendrà també possibles ferits de la Nit de l’Albà. El PAC de l’Altet funcionarà amb un metge i un infermer.

Fecha: 10/08/2024